**Predkladacia správa**

Materiál „Finančná stabilizácia zdravotníckych zariadení“ predkladá minister zdravotníctva Slovenskej republiky ako iniciatívny materiál.

Cieľom návrhu je riešiť finančnú situáciu nemocníc vo vzťahu k ich veriteľom v oblasti existujúceho stavu záväzkov po lehote ich splatnosti, ako aj realizáciu opatrení na úrovni nemocníc s cieľom zamedzovať ich ďalšiemu zadlžovaniu. Sprievodným podporným opatrením má byť uvoľnenie zdrojov na oddlženie nemocníc.

Obsahom materiálu sú dôvody zámeru finančnej stabilizácie zdravotníckych zariadení, popis procesu a podmienky oddlžovania. Primárnym cieľom je zamedzovať ich ďalšiemu zadlžovaniu.

Ministerstvo zdravotníctva SR spolu s Ministerstvom financií SR vytvorilo v tejto súvislosti finančný mechanizmus, v rámci ktorého budú mať veritelia možnosť uspokojiť svoje pohľadávky voči nemocniciam za podmienok definovaných vo Finančnej stabilizácií zdravotníckych zariadení.

Mechanizmus oddlžovania je vytvorený na základe princípu transparentnosti, na princípe rovnakých podmienok účasti pre všetkých, so súčasným dôrazom na efektívne vynakladanie verejných zdrojov. Zapojenie veriteľov do tohto systému oddlžovania je dobrovoľné a právne nenárokovateľné.

V prípade, že prihlásená pohľadávka veriteľa nebude v tomto mechanizme uspokojená, práva veriteľa z titulu vlastníctva pohľadávky voči nemocnici nezanikajú a ostávajú nezmenené aj so všetkými právnymi nárokmi. To isté platí aj v prípade, že sa veriteľ do tohto mechanizmu nezapojí. Možnosť zapojiť sa do uvedeného mechanizmu za podmienok definovaných vo finančnej stabilizácií budú mať všetky nemocnice definované vo vlastnom materiáli pôsobiace v Slovenskej republike bez ohľadu na ich právnu formu či vlastníctvo.

Návrh nemá vplyv na životné prostredie, informatizáciu spoločnosti ani na služby verejnej správy pre občana.

Návrh ma negatívny vplyv na rozpočet verejnej správy. Má zároveň pozitívny vplyv na plnenie záväzkov Slovenskej republiky pri aplikácii smernice Európskeho parlamentu a Rady 2011/7/EÚ zo dňa 16.februára 2011 o boji proti oneskoreným platbám v obchodných transakciách. Takisto má návrh pozitívny vplyv na podnikateľské prostredie vzhľadom k tomu, že realizáciou projektu sa zlepší likviditná pozícia veriteľov nemocníc.